

|  |  |  |
| --- | --- | --- |
|  | **СТОЛИЧНА ОБЩИНА** |  |

*София 1000, ул. „Московска” № 33; тел. 9377261;* [*www.sofia.bg*](http://www.sofia.bg)

СОА21-ВК66-1822-[3]/17.03.2021 г.

ДО

Г-Н МЕТОДИ ЛАЛОВ

ОБЩИНСКИ СЪВЕТНИК

СТОЛИЧЕН ОБЩИНСКИ СЪВЕТ

ЧРЕЗ Г-Н ЕЛЕН ГЕРДЖИКОВ

ПРЕДСЕДАТЕЛ НА СТОЛИЧЕН

ОБЩИНСКИ СЪВЕТ

Относно: *Питане с рег. № СОА21-ВК66-1822/23.02.2021 г.*

**Уважаеми г-н Лалов,**

В отговор на поставените в питането въпроси Ви предоставям информация от направление „Обществено строителство“:

Транспортния възел „Лъвов мост“ е многокомпонетно съоръжение, реализирано въз основа на технически проект. Проектът включва реконструкция на съществуващо кръстовище чрез изграждане на нов транспортен възел на 3 нива за 3 вида транспорт – автомобилен (включително тролейбусен и автобусен), трамваен и метро. Проектът включва следните дейности и подобекти:

• Изпълнение на конструкции: 2 тунела за директните платна и 2 броя мостове на кръговото движение;

• Реконструкция на инженерната инфраструктура, в т. ч. канализации (вкл. изместване на Владайския колектор), водопроводи, топлопроводи, преустройство на правотокови кабели, преустройство на контактна мрежа, ел. снабдителна мрежа, телекомуникации;

• Пътни работи при оразмерително натоварване 11.5 т/ос на пътната настилка, в т.ч. реконструкция на трамваен релсов път;

• Паркоустройство и ландшафт;

• Реставрация, консервация, художествено и ефектно осветление на Лъвов мост и прилежащото пространство.

Конструкцията на мостовете е интегрална, без явни фуги и без лагери. При този случай, евентуалните деформации се поемат от преходни плочи, които са „вързани“ за моста и положени еластично в земната основа. При съоръжението на Лъвов мост на 5 м след моста следва конструкцията на транспортния тунел. Именно, за да се предотврати слягането, е направена т.нар. балансирана плоча, стъпила върху двете конструкции с две „псевдо“ фуги. Дължината на моста е L=26 m, за Т=40⁰С е 10мм, което се разпределя на 2 х 5 мм. Същото не предполага фуга. Появилите се пукнатини са от рязкото температурно изменение и стареенето на асфалта – повече от 6 години (7 зимни сезона) експлоатация. Напукването на асфалтовата настилка, вследствие на големите и резки температурни амплитуди, не е причинило и не причинява нарушения в елементите на конструкцията. Експертите установиха, че няма каквато и да е опасност за експлоатацията и при подходящи атмосферни условия ще бъдат извършени необходимите репарационни дейности.

Съоръжението е изпълнено без открити фуги (т.н. работни фуги), с минимална дилатация, като проектното решение е те да останат „скрити“ под пластовете асфалт, като се разчита на еластичността на настилката. Това проектно решение е предпочетено, защото практиката показва, че липсата на фуга прави експлоатацията и поддръжката на транспортното съоръжение по-лесна и безопасна (на ремонт подлежи само асфалтовата настилка в зоната на работната фуга). Също така, следва да се има предвид, че откритите фуги, които също се прилагат на мостове в София, сами по себе си са консуматив – необходима е подмяна през 5-10 години.

Транспортния възел „Лъвов мост“ подлежи на регулярен мониторинг и е в гаранция до 30 юни 2025 г.

**С УВАЖЕНИЕ,**

**ЙОРДАНКА ФАНДЪКОВА**

**(ЕЛЕКТРОННО ПОДПИСАН ДОКУМЕНТ)**